REGULAMENTUL (CE) NR. 1496/2007 AL COMISIEI
din 18 decembrie 2007
de modificare a Regulamentului (CE) nr. 1043/2005 de punere în aplicare a Regulamentului (CE) nr. 3448/93 al Consiliului în ceea ce privește regimul de acordare a restituirilor la export pentru anumite produse agricole exportate sub formă de mărfuri care nu sunt incluse în anexa I la tratat, precum și criteriile de stabilire a cuantumurilor sumelor respective
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 3448/93 al Consiliului din 6 decembrie 1993 de stabilire a regimului comercial aplicabil anumitor mărfuri rezultate din prelucrarea produselor agricole (1), în special articolul 8 alineatul (3) primul paragraf,
întrucât:
(1)
Teza introductivă de la articolul 54 alineatul (3) din Regulamentul (CE) nr. 1043/2005 al Comisiei (2) face o trimitere detaliată la dispunerea textuală a articolului 17 din Regulamentul (CE) nr. 800/1999 din 15 aprilie 1999 de stabilire a regulilor detaliate comune în ceea ce privește aplicarea sistemului de restituiri la export pentru produsele agricole (3).
(2)
Articolul 17 din Regulamentul (CE) nr. 800/1999 a fost înlocuit de Regulamentul (CE) nr. 1001/2007 al Comisiei din 29 august 2007 de modificare a Regulamentului (CE) nr. 800/1999 și a Regulamentului (CE) nr. 2090/2002 în ceea ce privește controalele efectuate în cadrul sistemului de restituiri la export pentru produsele agricole.
(3)
Din motive de claritate, este necesar să se adapteze teza introductivă a articolului 54 alineatul (3) din Regulamentul (CE) nr. 1043/2005 pentru a se ține seama de această evoluție.
(4)
Prin urmare, Regulamentul (CE) nr. 1043/2005 ar trebui modificat în consecință.
(5)
Măsurile prevăzute în prezentul regulament sunt conforme cu avizul Comitetului de gestionare a problemelor orizontale privind schimburile de produse agricole transformate neincluse în anexa I,
ADOPTĂ PREZENTUL REGULAMENT:
Articolul 1
La articolul 54 alineatul (3) din Regulamentul (CE) nr. 1043/2005, teza introductivă se înlocuiește cu următorul text:
„Pentru bunurile enumerate în anexa II la prezentul regulament și prin derogare de la articolul 17 din Regulamentul (CE) nr. 800/1999, cantitatea prevăzută la articolul 17 alineatul (1) litera (a) punctul (ii) din Regulamentul (CE) nr. 800/1999 se aplică indiferent de țara sau teritoriul de destinație către care bunurile sunt exportate:”
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 2 septembrie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 decembrie 2007.